紀遊
作者：趙善括
朝代：宋

paragraphs: 幾重濃雲潑黑墨，數點疏雨飛的皪。
桃花李花紅更白，不覺東風掃蹤跡。
深山綠暗新樹密，懸崖倒掛春空碧。
泉聲瀉出萬霹靂，長虹飛過三百尺。
蹇馿倒騎回語客，目端春事俱可識。
茅舍敲門傾琥珀，古寺擊鼓非玉食。
我今已飽天工力，風吹浮雲露白日。
崎嶮不復厭登陟，高處更窮低處逼。
下瞰羣峰五頑石，回首一笑天地窄。
興來策杖遶山側，竇深巖遠不可側。
相思澗邊酌寒滴，一抹暝煙壯山色。
尋真不見空回憶，使我傷今復傷昔。
道人山房遍幽歷，醉裏疑從仙籍謫。
鈞天廣樂夢中得，更問騰空好消息。